ועדת הכלכלה, כנסת 17, פרוטוקול מספר 580, 2008-05-27 12:00

משה כחלון: אני מתכבד לפתוח את ישיבת ועדת הכלכלה.

משה כחלון: על סדר היום הצעת חוק רשות השידור (תיקון – פטור מתשלום אגרה לחייל בודד) – אגרת טלוויזיה, הצעה של חבר הכנסת אלכס מילר.

משה כחלון: ההצעה עברה בקריאה טרומית במליאה ב-26 במרס 2008 וזכתה לרוב והיא מונחת היום בפנינו להכנה לקריאה ראשונה.

משה כחלון: חבר הכנסת מילר, אדוני המציע, אולי תוכל להסביר לנו במספר משפטים מה אומרת הצעת החוק.

אלכס מילר: תודה, אדוני היושב-ראש.

אלכס מילר: הצעת חוק הזאת הוגשה לפני זמן רב מאוד ובמשך כל הזמן הזה הייתי בקשר גם עם רשות השידור וגם עם השר הממונה.

אלכס מילר: כאשר הצלחתי להסביר את הרציונל של ההצעה הגענו לתמיכה של שר במליאת הכנסת.

אלכס מילר: כאשר החוק עלה לוועדת השרים לענייני חקיקה הממשלה התנגדה, אבל לאחר שקיימתי שיחות גם עם השר הממונה על רשות השידור וגם עם יושב-ראש רשות השידור הבנו שבעצם הדרך היחידה לשנות את המצב היא דרך החוק ולא בתקנות.

אלכס מילר: הרציונל של ההצעה, יש היום בישראל כמה אלפי חיילים בודדים שנמצאים בארץ לבד, ללא משפחה, ומוצאים עצמם בזמן השירות הסדיר מתמודדים עם היבטים כלכליים כמו כל אזרח שעובד ואין לו שום התחייבויות אחרות.

אלכס מילר: מדובר על צעירים בני 18-19 שמתמודדים עם סכנות של חיים ומוות וחייל כזה צריך לחשוש שעלולים יום אחד לעקל לו את הטלוויזיה כי אין לו כסף לשלם את אגרת הטלוויזיה.

אלכס מילר: אני סבור שזה תקלה.

אלכס מילר: כאשר החיילים משרתים בצה"ל צריך להקל עליהם כדי שיהיו מנותקים מכל הדברים שיכולים להשפיע על השירות שלהם.

אלכס מילר: מדובר על חיילים בודדים, שאם כבר החליטו לשכור דירה אין אף אחד שיכול לעזור להם.

אלכס מילר: ברוב המקרים החיילים הללו באים ממשפחות שקשה להן מאוד לסייע, שגרות ברובן בברית-המועצות לשעבר, ואנחנו יודעים את המצב הכלכלי שם.

אלכס מילר: לדעתי מחובתנו לסייע ככל האפשר לחבר'ה האלה, גם אם מדובר בסכום כסף קטן.

אלכס מילר: ברשותך, אדוני היושב-ראש, הייתי מבקש שתאפשר ליועץ שלי, שהוא קצין במילואים בצה"ל שהגיע לישראל בתוכנית "נעלה", שהיא אחת התוכניות ממנה מגיעים עולים צעירים לארץ, לספר לוועדה איך עבר עליו השירות הצבאי ואילו השלכות היו לכל הוצאה כספית נוספת על השירות הצבאי שלו.

משה כחלון: מייד אאפשר לו לדבר.

משה כחלון: קודם הייתי מבקש מנציגי משרד הביטחון להגדיר "חייל בודד".

דלית כצנלסון: יש כל מיני סוגים של חיילים בודדים.

דלית כצנלסון: האוכלוסייה שעליה מדובר היא חיילים שנמצאים בצבא לחלוטין ללא תא משפחתי.

משה כחלון: כלומר לא חייב שהחייל עלה לבדו מחוץ-לארץ, אלא ייתכן שעזב את ביתו בשל מצב משפחתי קשה.

דלית כצנלסון: לא חייב.

דלית כצנלסון: יש חיילים בודדים שמשפחתם נמצאת בארץ אולם הם התנתקו מן התא המשפחתי.

דלית כצנלסון: לפחות 50% מתוכם הם חיילים שאין להם תא משפחתי בארץ לחלוטין, מה שנקרא במושגים שלנו "בודד טהור".

אלכס מילר: מה מספרם?

דלית כצנלסון: בצבא יש 5,300 חיילים בודדים.

אלכס מילר: יש לכם נתונים כמה מהם שוכרים דירות?

משה כחלון: חבר הכנסת מילר, באופן טבעי אני תומך בהצעת החוק הזאת, כידוע לך, אבל כפי שציינה בפניי מנהלת הוועדה לפעמים יש חיילים בודדים ששני הוריהם דיפלומטים.

משה כחלון: האם בוחנים את זה?

דנה נויפלד: ההערה נכונה כי הצעת החוק לא עושה הבחנה מטעמים כלכליים, אם יש קושי או אין קושי, אלא מחילה את זה באופן גורף.

ניר ימין: הצעת החוק מחילה את זה על-פי פקודות הצבא.

ניר ימין: השאלה אם בפקודות הצבא יש הבחנה.

דלית כצנלסון: אנחנו יודעים להבחין מתוך כל החיילים הבודדים מי הם בני שליחים.

דנה נויפלד: אבל לא בהגדרה.

דנה נויפלד: ההגדרה חלה על כולם ואז אתם יודעים לבחון אותם אחד-אחד.

דלית כצנלסון: אנחנו יודעים לאפיין אותם על-פי קוד.

דלית כצנלסון: אנחנו יודעים לאפיין מתוך כל אוכלוסיית הבודדים מי מן החיילים הם בני שליחים, ואני מעריכה שזאת לא האוכלוסייה שמדובר עליה בהצעת החוק.

משה כחלון: אבל גם הם נכללים.

דלית כצנלסון: אפשר להחריג אותם מתוך האוכלוסייה אם זאת הבעיה.

אלכס מילר: כמה חיילים כאלה יש בסך הכול?

דלית כצנלסון: יש 5,300 חיילים בודדים בכלל הצבא, מתוכם כ-3,000 שוכרים דירות.

דלית כצנלסון: שאר החיילים נמצאים במסגרות אחרות של פתרונות דיור.

משה כחלון: הבנים של השליחים בוודאי שוכרים דירות.

דלית כצנלסון: מספרם קטן מאוד, וחלק מהם גרים בדירת ההורים.

אלכס מילר: יש לך נתון כמה מהם שוכרים דירות ביחד?

דלית כצנלסון: את זה אנחנו לא יכולים לדעת.

אלכס מילר: הם הרי חתומים על אותו חוזה באותה כתובת.

דלית כצנלסון: אין לי את הנתון הזה כאן, אין לי אפשרות להגיד לך כמה מהם שוכרים דירה ביחד.

דלית כצנלסון: כאשר הם שוכרים דירה ביחד הם מקבלים את החלק היחסי מתוך שכר הדירה, אבל אני לא יודעת לאפיין את הנתון הזה במחשב.

אלכס מילר: אפשר להציג את חוזה השכירות.

אלכס מילר: הרי משרד הביטחון משלם על-פי הצגת חוזה שכירות.

משה כחלון: הבנתי, אם חייל בודד גר אצל הוריו הוא לא זכאי.

דלית כצנלסון: אז הוא לא חייל בודד.

דלית כצנלסון: אנחנו לא מדברים על אוכלוסיית החיילים הבודדים שגרים בדירה של האגודה למען החייל.

דלית כצנלסון: מדובר על מי ששוכר דירה באופן עצמאי.

אלכס מילר: רק על-ידי שהוא מציג חוזה שכירות.

משה כחלון: אבל הצעת החוק מדברת על כל החיילים הבודדים, גם על חייל שגר בדירה של האגודה למען החייל או בכל מקום אחר.

דנה נויפלד: אם הוא גר למשל בדירה של אח שלו.

אבי כץ: ייתכן שאח שלו שוכר דירה ממשפחה אחרת אז הוא פוטר גם את המשפחה האחרת מן האגרה.

אלכס מילר: הכוונה שלי היתה אך ורק למי ששוכרים דירות בכוחות עצמם.

משה כחלון: נמצא את הניסוח המתאים.

אבי כץ: צריך להבהיר שמדובר על מי ששוכר דירה נפרדת, לא ביחד עם משפחה אחרת.

דלית כצנלסון: רק חייל שמציג חוזה שכירות.

אבי כץ: גם שכירות אצל משפחה היא חוזה שכירות.

אלכס מילר: אין לו משפחה, הוא חייל בודד.

אלכס מילר: זאת ההגדרה.

אבי כץ: אם אני משכיר חדר או שני חדרים לחייל בודד, הוא פוטר גם אותי מתוקף הפטור שניתן לו.

דלית כצנלסון: למה?

דלית כצנלסון: אם יש לו טלוויזיה בחדר אז יש לו פטור מהאגרה שלו.

דנה נויפלד: אם הוא שוכר דירה וגר עם אח שלו אז אחיו גם יהיה פטור עכשיו.

אלון כרמלי: זה מבחן בעייתי כי גם בפטורים האחרים שקיימים בחוק, כאשר פוטרים אדם X, אם חברו יושב על-ידו וצופה אתו בטלוויזיה גם הוא נהנה מן הפטור ומי שגר אתו בבית גם נהנה מן הפטור.

אבי כץ: אבל זה סוגייה אחרת.

אלון כרמלי: היינו רוצים להקל על חיילים בודדים.

אלון כרמלי: אם החברה של החייל גרה אתו בבית גם היא תיהנה מן הפטור.

אלון כרמלי: זה נשמע דווקא דבר ראוי.

דנה נויפלד: זה שהחברה שלו תיהנה מן הפטור דווקא לא ראוי, ולא בטוח שהיא פטורה בגלל שהיא תהיה מחויבת מכוח עצמה, אלא אם כן הם נשואים.

דנה נויפלד: הממשלה התנגדה להצעת החוק.

דנה נויפלד: לא בגלל שמדובר בחיילים בודדים.

דנה נויפלד: ראוי להערכה לסייע לחיילים בודדים, שמסתדרים כאן לבד עם כל הקושי שכרוך בכך.

דנה נויפלד: בוודאי שיש להעריך את זה ולעזור.

דנה נויפלד: אבל מידי חודש אנחנו מקבלים בוועדת השרים לענייני חקיקה הצעות חוק של חברי כנסת בבקשה לפטור מאגרת הטלוויזיה, אבל כל פעם בהתייחס לסקטור אחר.

דנה נויפלד: עבור כל אחד מן הסקטורים הללו הסיוע הזה משמעותי מאוד ואי אפשר למצוא טיעון מדוע לא לסייע באופן הזה לאותו סקטור במנותק מן האחרים.

דנה נויפלד: הבעיה, שרשות השידור מתקיימת היום מן האגרה.

דנה נויפלד: ככל שנפטור פלח אחד מן האוכלוסייה, אפילו פלח צר, ומדובר כאן אני מבינה בסך הכול בכמה אלפי אנשים, נשאלת השאלה למה דווקא אותם ומה מאפיין אותם לדוגמה מאוכלוסיות מוחלשות או נזקקות אחרות.

דנה נויפלד: זה טיעון משמעותי מאוד וקשה לעמוד מולו כי באמת למה להבחין דווקא את החיילים הבודדים?

אלכס מילר: אני מסכים אתך.

אלכס מילר: לכן יש לנו כנסת שתפקידה לאשר או לא לאשר חקיקה כזאת או אחרת.

אלכס מילר: לכן זה מובא כהצעת חוק ולא כתקנה.

אלכס מילר: אילו זה הובא כתקנה אז כמובן על-ידי לחצים כאלה או אחרים היו עושים תקנות נוספות.

אלכס מילר: לכן זה בא כהצעת חוק.

אלכס מילר: עובדה שהשר הממונה על רשות השידור תמך בהצעת החוק הזאת ולא תמך בהצעות חוק אחרות.

אלכס מילר: הנושא נדון בתהליך החקיקה.

אלכס מילר: אם השר הממונה על רשות השידור עולה לבמת הכנסת ואומר שהוא תומך בהצעת החוק הזאת ולא תומך בהצעת חוק אחרת הרי יש כאן הבדל משמעותי.

לאה ורון: אמר השר במליאה: "אני מודיע למליאה שהגעתי להסכמות על דעת הקואליציה עם חבר הכנסת מילר, לפיהן הוא יוכל להעביר את הצעת החוק בקריאה הטרומית.

לאה ורון: לא ניתן יהיה לקדם אותה אלא בהסכמה עם רשות השידור ותוך כדי הגדרות ברורות".

דנה נויפלד: אני כפופה להחלטות ועדת השרים לענייני חקיקה ומביעה את עמדתי בהתאם.

אלכס מילר: דבר שני, מדובר כאן באוכלוסיה שמקבלת פטור לתקופת זמן קצרה של משך השירות הצבאי ולא עד סוף ימיה.

אלכס מילר: כלומר לא מדובר על מישהו שיהיה פטור מהיום והלאה, אלא אך ורק לפרק הזמן של השירות הסדיר וזהו.

אלכס מילר: הוא נכנס לצבא, מקבל פטור במשך 3 שנים אם זה בן, או במשך שנה וחצי-שנתיים אם זה בת, ובגמר השירות הצבאי נגמר הסיפור.

אבי כץ: אם הוא נכנס לשירות קבע זה כבר לא חל.

אלכס מילר: מדובר כאן במפורש על השירות הסדיר.

ניר ימין: אני רוצה להתייחס למה שנאמר כאן לפני כן, שמי שנמצא בביתו של החייל הבודד ייהנה מן הפטור.

ניר ימין: היום יש גם פטור לעיוורים ולעובדים קבועים של רשות השידור וגם אז אפשר להציג את הטיעון שגרים איתם אנשים באותו בית, שלא נהנים באופן אישי מן הפטור אבל נהנים באופן עקיף כי חי איתם עיוור או עובד קבוע של רשות השידור.

אלכס מילר: וכך גם לגבי פנסיונרים.

אלכס מילר: אם אישה נמצאת בפנסיה ומקבלת פטור, יכולים לגור בביתה שתי משפחות נוספות וכל הבית יהיה פטור.

זיו סקקובסקי: שמי זיו ואני עוזר של חבר הכנסת אלכס מילר.

זיו סקקובסקי: עליתי לארץ בשנת 1994.

זיו סקקובסקי: בשנת 1997 התגייסתי לצבא כחייל בודד.

זיו סקקובסקי: הגעתי לכאן במסגרת פרויקט "נעלה" ללא משפחה, כאשר המשפחה שלי בעצם עד היום לא עלתה לארץ.

זיו סקקובסקי: לפי ההגדרות של צה"ל הייתי חייל בודד טהור, המשפחה שלי היתה בחוץ-לארץ.

זיו סקקובסקי: נהניתי מכל מה שהצבא נתן לי בסיוע בשכר דירה במשך כל השירות שלי, עד שנכנסתי לשירות קבע.

זיו סקקובסקי: בהמשך לשירות הסדיר שלי עשיתי קורס קצינים וכך סיימתי את השירות בצבא כקצין ולא כחייל בודד.

משה כחלון: רק כאשר נכנסת לקבע.

משה כחלון: גם אם אתה קצין בשירות חובה עדיין אתה חייל בודד.

זיו סקקובסקי: מבחינת הצבא כאשר אתה הופך להיות איש קבע אתה יוצא מהגדרה של חייל בודד.

זיו סקקובסקי: שכרתי דירה בכל תקופת השירות הסדיר שלי, במשך 3 שנים, גרתי ביחד עם חייל בודד נוסף והיתה לנו טלוויזיה שרכשנו ביחד.

זיו סקקובסקי: למען האמת, הופתעתי מאוד כשקיבלתי את הדרישה לתשלום אגרת רשות השידור כי עד אז לא הכרתי את החוק ואת החובות שלי.

זיו סקקובסקי: כאשר קנינו את הטלוויזיה ב"משביר" בהרצליה לא היה כתוב על הטלוויזיה שצריך לשלם אגרה שנתית.

זיו סקקובסקי: כמובן לא שואלים אותך אם אתה חייל או לא חייל.

זיו סקקובסקי: שילמתי את האגרה כפי שחויבתי בחוק.

זיו סקקובסקי: למען האמת, כמי שהיה צריך לדאוג לחיילים ולשרוד במהלך השירות הצבאי שלו פתאום כשהגיעה אליי עוד מעמסה, לא מעמסה כלכלית גדולה, אבל בכל מקרה דרישה להוציא מן הכיס, וכחייל בודד עליך לדאוג לשכר דירה, לחשמל, למים - - -

אבי כץ: לתשלום לחברת הכבלים.

זיו סקקובסקי: הצבא נותן לך סכום מסוים ולא מגדיר לך בדיוק.

זיו סקקובסקי: הם לא לוקחים בחשבון שיש לך טלוויזיה ועליך לשלם את האגרה.

זיו סקקובסקי: כל שקל שהייתי מוציא היה משמעותי עבורי ועבור החייל הבודד שגר ביחד אתי.

זיו סקקובסקי: בשביל חיילים בודדים זה משמעותי.

זיו סקקובסקי: אתה בוודאי מכיר את זה מן השטח.

זיו סקקובסקי: אני שירתתי בשריון.

זיו סקקובסקי: החייל רוצה להגיע הביתה ובבית רוצה לראות טלוויזיה.

זיו סקקובסקי: אין משהו אחר כי אתה עייף מן הצבא והראש שלך כרגע בתוך הטלוויזיה ולא במקום אחר.

זיו סקקובסקי: כאשר אתה צריך עוד לשלם עבור זה בזמן שאתה בעצם תורם למדינה בכך שאתה משרת, קיבלתי את זה ברוח לא כל-כך טובה.

זיו סקקובסקי: כאשר חבר הכנסת מילר הגיש את ההצעה הזאת תמכתי בה כי הצעת החוק הזאת עוסקת באנשים כמוני, בי ובחיילים נוספים שהייתי איתם ביחד.

משה כחלון: שחלק גדול מהם מגיע רק בסופי השבוע לביתו.

זיו סקקובסקי: מכיוון שהחייל הבודד תורם למדינה ומקבל את ההטבה הזאת לא לכל חייו אלא לזמן מוקצב כדאי לתת לו סיוע כזה.

משה כחלון: תודה.

משה כחלון: הדברים ברורים.

משה כחלון: נציג רשות השידור, בבקשה.

אבי כץ: ראשית, לא נתנגד להצעת החוק.

אבי כץ: לפי המספרים שנאמרו כאן, אם זה 3,000 או 5,000, מדובר בערך ב-110,000 שקל, סכום לא גדול.

אבי כץ: אבל כפי ששמענו מהתיאור של זיו על חייו כחייל בודד, הוא התמקד באגרת הטלוויזיה ולא בהוצאות אחרות שבהן לא מבקשים פטור כמו מים, חשמל ובעיקר כבלים.

משה כחלון: אתה צודק.

משה כחלון: אנחנו צריכים להציע את זה.

אבי כץ: על התשלום לחברת הכבלים אף אחד לא מתרעם ואף אחד לא מציע לפטור חייל בודד.

לאה ורון: הבן שלי שכר דירה בתל-אביב וקיבל פטור מארנונה בגלל שהוא חייל, הוא והחיילים שאתו בדירה.

אבי כץ: אני תומך גם בזה.

אבי כץ: אם נותנים חבילת סיוע, נעשה חבילה כוללת ונכלול גם את הכבלים.

אבי כץ: על הכבלים איש לא מדבר למרות ששם הסכומים גבוהים בהרבה.

משה כחלון: עוד מעט הם יעבירו לכם את כל השמות ואז יהיה לכם קל יותר.

אבי כץ: זה תלוי בוועדת הכלכלה.

אבי כץ: תביאו את זה לכאן לדיון מהיר.

משה כחלון: אתה רואה שאנחנו עוזרים לכם.

אבי כץ: דיברתי עם חבר הכנסת מילר והצעתי לו שנתמוך ביחד בהצעה שמשרד הביטחון יממן את הפטור הזה.

אבי כץ: אנחנו עומדים על העיקרון שהמימון צריך לבוא מן המשרד שמציע את הפטור.

משה כחלון: אתה צודק, לא אתם צריכים לשאת בזה כי זה יפגע בתקציב שלכם.

משה כחלון: אם החוק יעבור בקריאה שנייה ושלישית אני מניח שיצטרכו למצוא לו מקור תקציבי.

דנה נויפלד: זה יבוא על חשבון מישהו: או מתקציב הצבא או מתקציב רשות השידור.

אבי כץ: משרד הביטחון מממן עבור נכי צה"ל בסדר גודל של 16 מיליון שקל.

אבי כץ: 16 מיליון שקל ועוד 100,000 – נראה לי שזה לא יהווה בעיה.

אבי כץ: לאחרונה משרד האוצר לקח על עצמו גם את מימון האגרה של האזרחים הוותיקים והוא מממן גם את נכי רדיפות הנאצים.

אבי כץ: אני סבור שלא צריך להטיל את העלות על רשות השידור.

אבי כץ: גם אם הסכום מתחיל בקטן, אחר-כך הוא הולך ומתרחב והופך לגדול.

אבי כץ: זה מתחיל ב-3,000 אנשים ומחר יהיו 6,000 ו-10,000 אנשים.

אבי כץ: אנחנו לא מתנגדים, ואנחנו מכירים בכך שלחייל הבודד יש הרבה הוצאות וצריך להיות פטור מאגרת הטלוויזיה, אבל מציעים שזה יבוא ממקור תקציבי של משרד הביטחון.

אלכס מילר: הייתי מברך אילו היינו חוזרים לימים הטובים שהתוכניות שלנו בתפוצות היו מביאות לכאן צעירים שהיו עובדים כפי שעבדו פעם כי היום זה הולך ונעלם – למשל התוכנית "חפציבה" שנסגרת.

אלכס מילר: אני לא מאמין שזה יילך ויעלה, אלא זה הולך ומופחת מידי שנה בשנה.

אבי כץ: כאשר זה יהיה באחריות משרד הביטחון, ללא קשר, תהיה הגדרה מיהו חייל בודד, מה התחולה, ממתי ועד מתי, והם ידאגו להפסיק את המימון כאשר הוא מסיים את השירות.

אבי כץ: כך זה יהיה מסודר.

משה כחלון: תודה.

משה כחלון: רשות הדיבור למר אורי ישראלי, נציג משרד האוצר.

אורי ישראלי: מוסכם כאן על כולם שחיילים בודדים נמצאים בסיטואציה מיוחדת מאוד, שמצד אחד הם נותנים שירות משמעותי מאוד למדינה, ומצד שני נמצאים במצב בעייתי מאוד.

אורי ישראלי: יש כאן גם הבנה שמשרד הביטחון הוא שצריך לשאת בנטל.

אורי ישראלי: משרד הביטחון נותן סיוע במגוון תחומים לחיילים בודדים – בשכר דירה ובתחומים רבים מאוד.

אורי ישראלי: ההצעה שלי לעניין הזה, ראשית, מוסכם עלינו שלא רוצים להטיל כאן נטל נוסף על רשות השידור, שגם כך נמצאת היום במצב בעייתי מאוד.

אורי ישראלי: שנית, יש כאן בעיה בהגדרה של החיילים הבודדים, מי צריך לקבל את הסיוע, באילו תנאים ועל-פי אילו פרמטרים.

אורי ישראלי: לא נכון להכניס את כל התנאים האלה בתוך החקיקה.

אורי ישראלי: מלכתחילה החקיקה אמורה להפנות לתקנות.

אורי ישראלי: כאן יש כוונה לעשות איזו החרגה, שזה לא יהיה בתקנות אלא בחקיקה הראשית.

אורי ישראלי: אפשר לפתור את זה בצורה פשוטה מאוד: משרד הביטחון יכול לתת שיפוי לחיילים הבודדים שנדרשים לשלם את אגרת רשות השידור.

אורי ישראלי: משרד הביטחון יודע לבחון בצורה הטובה ביותר איזה חייל באמת נמצא במצב בעייתי.

משה כחלון: סמכות הוועדה להחליט מי יממן את זה?

משה כחלון: אנחנו צריכים לפטור אותם בחוק.

אבי כץ: אפשר לכלול בחוק סעיף שקובע שהמימון יגיע ממשרד הביטחון בהסדר.

אורי ישראלי: אני מציע לבחון מול משרד הביטחון, לא במסגרת חקיקה, אם הוא יכול לתת את הכלים המתאימים לאוכלוסייה שנדרשת, במקום ליצור כאן איזה בור תקציבי ברשות השידור שאחר-כך תידרש לפנות למשרד הביטחון ואולי בסופו של דבר כולנו נצא מופסדים, שיהיו חיילים שלא באמת זקוקים לסיוע הזה ויקבלו אותו ולא יינתן הסיוע הממוקד למי שבאמת צריך אותו.

אלכס מילר: קודם כול, בדקנו את הנושא הזה אבל הבנו שכדי שהדבר הזה יעבוד עליו להופיע בחוק.

אלכס מילר: באשר למימון, אין לכם בעיה להסדיר את זה מול רשות השידור.

אלכס מילר: אתם עושים את זה במקרים רבים מאוד כאשר עוסקים בסקטורים אחרים.

אלכס מילר: אני מדבר לא על משרד הביטחון אלא על ממשלת ישראל.

אלכס מילר: אני מציע שבחוק נבהיר את כוונת המחוקק, שמדובר אך ורק בחיילים שמוגדרים כבודדים על-פי התקנות של צה"ל, אלה שמציגים את חוזה השכירות שלהם ומוכיחים שהם שוכרים דירה, ולא חיילים בודדים שנמצאים בקיבוצים ובמקומות אחרים ומקבלים לינה מבתי החייל וכן הלאה.

אלכס מילר: על-ידי כך נצמצם את ההגדרה נקודתית לסקטור שאליו התכוונתי.

אלכס מילר: איך אתם מיישבים את זה מבחינה כלכלית?

אלכס מילר: מדובר כאן על מספר מצומצם של אנשים, שקל לכם מאוד לזהות אותם.

אלכס מילר: במקום הבירוקרטיה של העברת כספים יעשו את זה בצורה מסודרת.

אלכס מילר: ברגע שאותו חייל מגיע עם אישור של משרד הביטחון לרשות השידור, ימלא טופס שנותן לו פטור, יציין את העובדות ויביא אישור מהצבא יפטרו אותו ואז רשות השידור תוכל לרכז את הנתונים עבור משרד הביטחון, לשלוח לכם ולקבל את הסכומים הנדרשים.

אבי כץ: היה חוק שעסק בניצולי שואה נזקקים ובו נכתב בפירוש בחוק מי מממן איזה חלק.

משה כחלון: מנהלת הוועדה העירה לי שאנחנו כן יכולים לקבוע בחוק, אבל לא רוצים.

משה כחלון: אני חושב שלא נכון שנתחיל להסיט תקציבים ממשרד הביטחון לרשות השידור.

משה כחלון: זה קורה לעתים נדירות, אבל לא במקרה הזה.

משה כחלון: אולם אני סבור גם שרשות השידור לא צריכה לשאת בעלויות הללו.

ניר ימין: משרד האוצר בהתאם לסדרי עדיפויות יכול להסיט תקציבים בין רשות השידור ובין משרד הביטחון.

אלכס מילר: לא מדובר כאן על אוכלוסיה של מאות אלפי אנשים או על מיליוני שקלים, אלא על דבר קטן מאוד שאפשר לעשות בדרך הכי קצרה.

משה כחלון: אבל אומר מר אבי כץ שכל פעם יפנה פלח אחר של האוכלוסייה ורשות השידור תישאר ללא תקציב.

אבי כץ: אני יכול לספר לכם מה עומד על הפרק עכשיו: נכים שמספרם 100-200 אלף, ויש הצעה שלכם לתת פטור לסטודנטים שלומדים BA.

דנה נויפלד: הראייה שלנו במשרד המשפטים היא ראיית רוחב.

דנה נויפלד: נכון שהמחוקק יכול לחוקק כמיטב הבנתו, זה בסדר.

דנה נויפלד: השאלה אם לא ראוי, גם היום יש פטורים שלא מוסדרים בחקיקה או בתקנות אלא מוסדרים מכוח הסכמות והסכמים קואליציוניים למיניהם שלא על דרך החקיקה.

דנה נויפלד: השאלה אם אפשר לתת סיוע לסקטור שאתה רוצה להיטיב אתו בדרך אחרת ולא בחקיקה.

אלכס מילר: במשך שנה ניסינו לעשות את זה ללא חקיקה, מאז שהגשתי את הצעת החוק עלתה אותה שאלה.

אלכס מילר: ביקשתי.

אורי ישראלי: היתה פנייה לשר הביטחון?

אלכס מילר: אני מדבר עם השר הממונה.

אלכס מילר: דיברתי עם הממשלה.

אבי כץ: לגבי אזרחים ותיקים הסדר נתקבל בהסכם קואליציוני.

אלכס מילר: החוק עלה לוועדת השרים לענייני חקיקה.

דנה נויפלד: ועדת השרים לענייני חקיקה התנגדה להצעה.

אלכס מילר: ועדת השרים היתה יכולה להגיד: נסדיר את זה על-ידי תקנה כזאת או אחרת.

אלכס מילר: אני גם לא הראשון שהגיש את הצעת החוק, יש הצעת חוק נוספת שהגיש חבר הכנסת דני יתום.

אלכס מילר: העניין הזה לא נולד אתמול, לא באנו לכאן עם פטור מחובת הנחה והרצנו את זה בתוך חודש.

אלון כרמלי: הרעיון להשית את העלות התקציבית על משרד הביטחון הועלה בפנינו רק היום, לכן לא גובשה אפילו עמדה מוסמכת של משרד הביטחון.

משה כחלון: לא נדרשתם לזה.

אלון כרמלי: אני יכול לשער שאם, כפי שאמר חבר הכנסת מילר, השר הממונה על רשות השידור לא הביע בתמיכתו בהצעת החוק גם הסתייגות באשר לשאלה התקציבית ואמר שבתנאי שזה לא יושת על תקציב רשות השידור, אם היה רוצה היה עושה כן ולכן לא היתה כוונה כזאת, לפחות לא לפני הדיון הזה.

אלון כרמלי: זה יכול לעלות עכשיו כמובן.

אלון כרמלי: יש דוגמאות למקרים שהטבות לחיילים ניתנות לא מתוך תקציב הביטחון, כמו הדוגמה שהציגה מנהלת הוועדה על פטור מארנונה.

אלון כרמלי: תקציב הביטחון לא מזכה את כל העיריות שנותנות הקלות בארנונה לחיילים.

אלון כרמלי: אבקש מהיועץ המשפטי, אם וכאשר תרצו לשלב הגדרה של "חייל בודד" כפי שקיימת היום בפקודות הצבא תדונו אתנו על הנוסח כדי שנוכל לסייע ולהתאים בדיוק את ההגדרות.

ניר ימין: נשמח אם תוכלו להעיר עכשיו הערות להגדרת "חייל בודד" לפי פקודות הצבא.

אלון כרמלי: אין לי כאן את ההגדרה אבל בהחלט אפשר להעביר אותה אליכם.

אלכס מילר: זה כתוב על-פי נוסח הפקודה שלכם.

משה כחלון: אני מציע שנעביר את הצעת החוק לקריאה ראשונה ואחר-כך אם יהיה הסדר נעצור את החקיקה.

משה כחלון: אם לא – לפחות אפשר יהיה לשמור על דין רציפות.

אלכס מילר: כאשר הצעת החוק תגיע לדיון בוועדה לקראת הקריאה השנייה והשלישית אני מציע שכולכם תעשו יישור קו.

אלכס מילר: ייתכן שהעלות תכוסה במאצ'ינג, חלק מתקציב רשות השידור, עד סכום מסוים בשנה, וחלק מתקציב משרד הביטחון.

אלכס מילר: זה כסף קטן יחסית.

משה כחלון: נדבר על כך בהמשך.

משה כחלון: באופן עקרוני יש הסכמה שאפשר לקדם את הצעת החוק.

משה כחלון: עו"ד נויפלד אומרת שעדיף שלא יהיה חוק אלא יהיה הסדר.

אבי כץ: אתה מתכוון להסדר קואליציוני, כפי שנעשה לגבי ההקלות לאזרחים ותיקים?

דנה נויפלד: ייתכן שחבר הכנסת מילר הגיע להסכמה ברורה עם השר, אבל אני חייבת לציין לפרוטוקול שכאשר השר הסכים במליאה והציג את הדברים התייחס גם לצורך להגיע להגדרות ברורות מאוד, כפי שהציג חבר הכנסת מילר, אבל זה לא חזר לדיון בממשלה, כלומר הממשלה עדיין מתנגדת להצעת החוק למיטב ידיעתי.

אלכס מילר: בסדר, אין לי בעיה.

אלכס מילר: נגיע לקריאה הראשונה.

ניר ימין: הצעת חוק רשות השידור (תיקון – פטור מתשלום אגרה לחייל בודד), התשס"ז-2007 סעיף 1 – תיקון סעיף 29 "בחוק רשות השידור, התשכ"ה-1965, בסעיף 29(א), בפסקה (3), בסופה יבוא: "ובלבד שיוצא צבא, כהגדרתו בחוק שירות ביטחון [נוסח משולב], התשמ"ו-1986, המשרת בשירות סדיר והוכר כחייל בודד לפי פקודות הצבא, יהיה פטור מתשלום האגרה".

ניר ימין: " אשמח לשמוע אם יש לכם הערות בהתייחס לפקודות הצבא.

ניר ימין: האם אנחנו לא קובעים כאן סוג של קבוצה ריקה?

ניר ימין: האם אכן יש בפקודות הצבא התייחסות לשאלה מיהו חייל בודד ומי אינו חייל בודד, כדי שזה לא יהיה דבר חסר משמעות?

אלון כרמלי: לא צריכה להיות בעיה.

ניר ימין: בהמשך להערה שלך, האם זה דורש חקיקה או לא דורש חקיקה, היום התקנות שקובעות פטורים מסמיכות את השר הממונה על רשות השידור בהסכמה עם שר האוצר לקבוע פטור לאוכלוסיות מסוימות.

ניר ימין: יש היום הסמכה.

ניר ימין: אתה רוצה לחייב אותו לקבוע בתקנות גם את הפטור הזה, כך בעצם קובעת הצעת החוק.

דנה נויפלד: כדי שנוכל לבדוק אם ההגדרות תואמות, אולי אפשר להסמיך אותנו לבדוק את הגדרת "חייל בודד" בפקודות הצבא, האם זה אכן מכוון למה שאנו רוצים, כדי להגיע לחידוד של ההגדרה "חייל בודד".

ניר ימין: אבל זה צריך להיות ברור בהצעת החוק.

דלית כצנלסון: יש כמה סוגים של חיילים בודדים.

דלית כצנלסון: אנחנו מכוונים לאותם חיילים בודדים ששוכרים דירות, ולא חיילים בודדים שנמצאים במתקני האגודה למען החייל למשל.

משה כחלון: אפשר לאשר את זה.

משה כחלון: הצעת החוק נתקבלה בקריאה ראשונה.

משה כחלון: תודה רבה.

לאה ורון: נציג משרד האוצר צריך להודיע אם ההצעה כרוכה בעלות תקציבית ומה גובה העלות.

אורי ישראלי: אין כאן עלות תקציבית ישירה לאוצר המדינה.

אורי ישראלי: רשות השידור תצא נפגעת מן התהליך הזה, אני אומר כבר עכשיו, אלא אם כן תגיע להסדר עם משרד הביטחון, וההסדר כמובן לא מתחייב מנוסח הצעת החוק.

לאה ורון: הכוונה לומר את גובה העלות.

אבי כץ: בערך 100,000 שקל.

משה כחלון: אנחנו צריכים לשמוע את זה מפי נציג משרד האוצר.

אורי ישראלי: העלות היא לא לתקציב המדינה.

אורי ישראלי: לפי החישוב שלי, 360 שקלים בשנה כפול 3,000 זה סדר גודל של מיליון שקלים בשנה, בור שייווצר ברשות השידור בגין חוסר תקציב.

אלכס מילר: עדיין זה חוק לא תקציבי.

אבי כץ: הוא צודק.

אבי כץ: גובה האגרה 360 שקלים.

אבי כץ: זה מסתכם במיליון שקלים.

אבי כץ: זה סכום לא קטן.

משה כחלון: 3,000 חיילים בודדים שוכרים דירות?

אלכס מילר: כן, אבל הם לא שוכרים לבדם אלא ברוב המקרים שוכרים כשותפים ומתחלקים בעלות.

אבי כץ: כל אחד יציג חוזה שכירות ויבקש פטור.

אלכס מילר: אבל נותנים פטור לפי כתובת הדירה ובוודאי לא גובים אגרה פעמיים.

משה כחלון: תודה רבה.

משה כחלון: המספר הזה מכניס אתכם לפרופורציות אחרות.

אבי כץ: אני טעיתי, זה אכן מיליון שקל ולכן אנחנו מבקשים שהמימון יהיה על-ידי משרד הביטחון.

אלכס מילר: אני מציע שבדיון לקראת הקריאה השנייה והשלישית נדון באופן מסודר על חלוקת התקציב.

משה כחלון: תודה רבה.

משה כחלון: הישיבה נעולה.